ກະຊວງສຶກສາທິການ ແລະ ກິລາ ຮ່ວມກັບ ພະແນກສຶກສາທິການ ແລະ ກິລານະຄອນຫຼວງ ແລະ ຜະລິດຕະພັນເປບຊີ ໄດ້ຈັດງານຖະແຫຼງຂ່າວ ກ່ຽວກັບໂຄງການແຂ່ງຂັນຮ້ອງເພງ ຊິງຂັນລັດຖະມົນຕີວ່າການ ກະຊວງສຶກສາທິການ ແລະ ກິລາ ຫຼື Pepsi singing contest 5 ໃນວັນທີ 11 ກຸມພາ 2016 ທີ່ ສູນການຄ້າວຽງຈັນເຊັນເຕີ ໂດຍການເປັນປະທານຂອງທ່ານ ບຸນສຸກ ທິລະສັກ ຫົວໜ້າກົມພາລະ ແລະ ສິລະປະສຶກສາ, ມີທ່ານໂຣວີນາ ບາເຕ ວິນລາ ຜູ້ອຳນວຍການຝ່າຍການຕະຫຼາດ ບໍລິສັດເບຍລາວ ຈຳກັດ, ທ່ານ ອານຸລັກ ປະຖຳມະວົງ ຜູ້ອຳນວຍການບໍລິສັດ ອິນດີ ຣີຂອດ ແລະ ບໍລິສັດ ສາມາດ ອີເວັນ ອໍການາຍເຊີ.
ໂຄງການດັ່ງກ່າວ ໄດ້ລິເລີ່ມແຕ່ປີ 2012 ເປັນຕົ້ນມາ ແລະ ໃນປີ 2016 ໄດ້ກຳນົດການແຂ່ງຂັນພາຍໃຕ້ຫົວຂໍ້ “ການແຂ່ງຂັນຮ້ອງເພງນັກຮຽນ-ນັກສຶກສາ ຊິງຂັນລັດຖະມົນຕີ ວ່າການກະຊວງສຶກສາທິການ ແລະ ກິລາ” ຫຼື “Pepsi singing contest 2016” ຜູ້ສະໝັກ ເຂົ້າແຂ່ງຂັນ ຕ້ອງແມ່ນ ນັກຮຽນ-ນັກສຶກສາ ອາຍຸ ລະຫວ່າງ 15-20 ປີ ບໍ່ເຄີຍເປັນນັກຮ້ອງສັງກັດຄ້າຍເພງໃດມາກ່ອນ. ການຄັດເລືອກຮອບທຳອິດຈະຈັດຂຶ້ນໃນວັນທີ 27 ກຸມພາ ທີ່ສູນການຄ້າ ວຽງຈັນເຊັນເຕີ , ຮອບທີ ສອງ ຈະຈັດຂຶ້ນໃນວັນທີ 11 ມີນາ ທີ່ຫໍວັດທະນະທໍາແຫ່ງຊາດ ແລະ ຮອບຊິງຊະນະເລີດຈັດຂຶ້ນໃນວັນທີ 5 ເມສາ ທີ່ຫໍວັດທະນະທໍາແຫ່ງຊາດ.
ຜູ້ຊະນະເລີດລາງວັນທີ 1 ຈະໄດ້ຮັບ ທຶນການສຶກສາ ຈຳນວນ 15 ລ້ານກີບ, ຂັນລາງວັນ, ໃບກຽດຕິຄຸນ ແລະ ຂອງຂວັນຈາກເປບຊີ ,ລາງວັນທີ 2 ໄດ້ຮັບທຶນການສຶກສາ 10 ລ້ານກີບ, ໃບກຽດຕິຄຸນ ແລະ ຂອງຂວັນຈາກເປບຊີ , ລາງວັນທີ 3 ໄດ້ຮັບທຶນການສຶກສາ 8 ລ້ານກີບ ໃບກຽດຕິຄຸນ ແລະ ຂອງຂວັນຈາກເປບຊີ . ນອກຈາກນັ້ນ ຍັງມີລາງວັນການສະແດງດີເດັ່ນ 5 ລ້ານກີບ ພ້ອມ ໃບກຽດຕິຄຸນ ແລະ ຂອງຂວັນຈາກເປບຊີ ແລະ ລາງວັນ ມິດຕະພາບ ໄດ້ຮັບການສຶກສາ 4 ລ້ານກີບ ພ້ອມ ໃບກຽດຕິຄຸນ ແລະ ຂອງຂວັນຈາກເປບຊີ.